БИОГРАФИЈА

Проф. др Еуген Демлер је један од водећих теоријских физичара у широкој области јако корелисаних квантних система, што укључује интерес за

високотемпературну суперпроводност, антиферомагнетизам, квантне Холове

системе, Бозе-Ајнштајн кондензацију, тополошке изолаторе и временске кристале. Његов пионирски рад је усмерио нову област квантних симулатора ка коришћењу ултрахладних атома у оптичким решеткама за симулирање чврстог стања материје.

Студирао је теоријску физику од 1988. до 1993. године на Институту за

физику и технологију (Физтех) и на Институту за физику Лебедев у Москви.

Студије je наставио на Универзитету Стенфорд, где је докторирао 1998. године. Затим је боравио на Институту за теоријску физику у Санта Барбари 1998/99. године, а након тога на Универзитету Харвард. Изабран је за доцента 2001. године, а 2005. године за редовног професора на Универзитету Харвард. Био је члан Харвард-МИТ Центра за ултрахладне атоме и Института за теоријску, атомску, молекуларну и оптичку физику у оквиру Харвард-Смитсонијан Центра за астрофизику. Од 2021. године се вратио у Европу и каријеру наставио као редовни професор физике на Швајцарском техничком универзитету у Цириху (ETH Zurich).

Вишеструко награђиван за доприносе науци, од чега посебно истичемо награду Фондације Алфреда Слоуна (Alfred P. Sloan Foundation) и награду за

каријеру америчке Националне фондације за науку 2002. године, Сименс

награду за истраживање Хумболтове фондације 2014. године, као и награде

Симонс фондације 2015. и 2021. године. Био је гостујући професор на Макс

Планк Институту за квантну оптику у Гархингу (Минхен) 2015. године, 2019.

године на Универзитету Стенфорд, као и 2020. године на Универзитету

Калтек. Америчко друштво физичара је 2012. године изабрало проф. Демлера за истакнутог члана (Fellow of the American Physical Society). Био је међу један одсто најцитиранојих истраживача (Web of Science) за године 2014. и 2017-2020.